A Viszlát nyár (az angol változat címe: Summer Gone) az AWS dala, A Dal 2018 győztese, Magyarország versenydala a 2018-as Eurovíziós Dalfesztiválon. A dal hivatalosan 2017. október 21-től tölthető le, előtte két nappal töltötte fel a hivatalos YouTube-csatornájára az együttes, két hónappal azelőtt, hogy bejelentették, hogy ez a mű részt vesz a 2018-as Eurovíziós Dalfesztivál magyarországi előválogatóján, A Dalban. A dal zenéjét Kökényes Dániel, Brucker Bence, Veress Áron és Schiszler Soma, míg a szövegét Siklósi Örs szerezte. A "Viszlát nyár" 2018. január 26-án megjelent A Dal 2018 – A legjobb 30 válogatáslemezen is.